Realiteit keer terug vir rand | Netwerk24
Deur Nellie Brand-Jonker 27 Februarie 2020 07:54
Bianca Botes, vennoot van Peregrine Treasury Solutions, sê die rand het die sente waarmee hy versterk het opgegee namate realiteit begin posvat het. Internasionale sentiment het oornag sy tol begin eis.
"Met die begroting uit die pad, is die belangrike tema die Covid-19-koronavirus en die impak wat dit op die internasionale ekonomie gaan hê as meer lande 'n ontwrigting in hul samelewing en ekonomie verwag."
Dit gaan ook nie help dat Fitch Ratings, die eerste graderingsagentskap om op die begroting te reageer, in sy reaksie noem dat die ernstige agteruitgang in die staat se finansies duidelik is en hoe moeilik dit gaan wees om die regering se staatskuld op lang termyn te stabiliseer nie.
Fitch glo die ingestelde maatstawwe maak swaar steun op die hoop dat staatsamptenare se salarisse meer matig verhoog gaan word, wat dalk nie gaan realiseer nie.
'n Grafiek van Iress wat toon hoe die rand versterk het (afwaarts op die grafiek) maar oornag na vyfuur gistermiddag weer begin verswak het.
Van die vroegoggend kommentaar wat ingekom het, sluit Peter Attard Montalto van Intellidex in, wat sê: "Dit is buitengewoon moeilik om 'n oordeel oor die begroting te vel."
Montalto sê die "verrassend sterk stelling oor die voorneme om die staatsektor se salarisse te besnoei" gaan 'n enorme politieke reaksie tot gevolg hê. Hy dink ook dit is "onwaarskynlik dat die R160 miljard se besnoeiing aan staatsamptenare se salarisse suksesvol" gaan plaasvind.
Maarten Ackerman, hoofekonoom van Citadel, sê die onmiddellike reaksie van die rand en effektemarkte toon die begroting het die regte kassies gemerk. Hy wys egter daarop dat die regering se rekord van implementering swak is.
"So, hoewel Mboweni die regte dinge sê, sal die regering nou die harde werk moet doen om sy planne te lewer en uit te voer."
Ackerman glo as daar nie teen die mediumtermynbegroting in Oktober genoeg vordering gemaak is nie, kan Suid-Afrika weer deur 'n afgradering van Moody's in die gesig gestaar word.
Baie van die reaksie Woensdag was verrassing oor die begroting omdat geen belastingverhogings gekom het nie.
Die begroting het ook verbruikersaandele soos banke en kleinhandelaars s'n Woensdagaand skerp laat styg.
Die aanpassing aan belastingskale gaan 'n inspuiting van R14 miljard aan die ekonomie gee wat persoonlike inkomstebelastingverligting betref, volgens Investec-batebestuur.
Meer oor: Fitch | Intellidex | Citadel | Peter Attard Montalto | Tito Mboweni | Rand | Dollar | Begroting2020